钦定古今图书集成/明伦汇编/闺媛典/第364卷 > 张丽贞
## 钦定古今图书集成/明伦汇编/闺媛典/第364卷 > 张丽贞

按《情史类略》：张丽贞，吴江女子，钟情所至，误奔匪人，
遂致陷狱。其狱中自序云：“悔此宵一念之差，呕心有
血，致今日终身之误，剥面无皮，还顾影以自怜，更书
空而独语。妾本吴江望族，曾解披章；闺阁幽姿，未闲
窥宋。北堂恩重，琅函深贮掌中珠；南浦春明，金屋周
遮机上锦。况值髫年二八，忍忘律戒三千。夫何随父”
疁城，寄居传舍。溺女奴之长舌，来奸套之笼头。谩夸
国士之才，计谐占凤；妄数家严之慝，悔拟乘龙。伊既
曲叙其悲思，侬亦顿深其怨慕。自谓知书识礼，不妨
反经为权。逐张倩之离魂，重门夜出；持乐昌之破镜，
永巷宵奔，天明而至荒郊，日暮而栖别馆。一朝消息，
漏，道旁笑破朱唇；三尺典章严，堂上嗔生銕面；雷霆
劈开鬼胆，冰鉴照出妖形。为访婚姻，并非媒妁；所图嬿婉，竟是人奴。方知假假真真。神呆半晌，已悟生生
世世，罪大弥天。延息以入囹圄，抚心而伤尘土。凄凉
夜柝，坐来墙角；鬼燐寒憔悴春华。睡起梦中乡路杳，
青草黄泥。毕冤魂于今日；白云红日，见慈母以何年？
呜呼！硕鼠拖肠，羌螂化羽，倘青𬞟之得荐，尚白圭之
可磨。已决策于外黄，世无张耳；谁录瑕于上蔡？人是
季心，已矣蛾眉，淹然蚁命。图再生而不得，伏九死以
何辞？漫诉衷肠，十首怨题留客邸；可怜骨肉，一缄清
泪寄吾家。